ธปท.ไม่หวั่นนโยบายรัฐบาลใหม่
ธปท.ไม่หวั่นนโยบายการทำงานของรัฐบาลใหม่ เชื่อทำความเข้าใจกันได้ ชี้ใครมานั่งรมว.คลังก็ต้องทำงานด้วยได้
6 ก.ค. 2554

ธปท.ไม่หวั่นนโยบายการทำงานของรัฐบาลใหม่ เชื่อทำความเข้าใจกันได้ ชี้ใครมานั่งรมว.คลังก็ต้องทำงานด้วยได้ 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า การเลือกตั้งครั้งนี้ช่วยทำให้บรรยากาศทางการเมืองดีขึ้นมาก ทำให้ต่างชาติและนักลงทุนมุมมองที่ดีขึ้น เพราะผู้นำสูงสุดของพรรคการเมืองใหญ่ 2 พรรค แสดงความเป็นผู้ใหญ่ มีมารยาทท่างการเมือง ทั้งนี้ไม่ว่าคณะรัฐมนตรี(ครม.)ใหม่จะหน้าตาออกมาเป็นอย่างไร รัมนตรีคลังจะเป็นใคร ธปท.ก็ต้องทำงานด้วยได้ เพียงแต่การดำเนินงานตามนโยบายใดๆต้องหารือร่วมกันก่อน ซึ่งท้ายที่สุดเชื่อว่าจะทำความเข้าใจร่วมกันได้
“นโยบายที่หาเสียงไว้ของรัฐบาล จะทำอะไรบ้าง ทำแล้วสร้างผลกระทบหรือไม่ ท้ายที่สุดแล้วคงได้มีการปรึกษาหารือในการทำงานร่วมกันระหว่างรมว.คลังและธปท. หลังได้รมว.คลังคนใหม่แล้ว ไม่ว่าจะเป็นนโยบายการดูแลค่าเงินบาท ดอกเบี้ยต่ำ เงินเฟ้อื การนำเงินทุนสำรองไปใช้ประโยชน์” นายประสารกล่าว 
ด้านนางอัจจนา ไวความดี รองผู้ว่าการ ด้านเสถียรภาพการเงิน ธปท. กล่าวว่า การนำเงินทุนสำรองไปจัดตั้งกองทุนเพื่อความมั่งคั่งแห่งชาติ(Sovereign Wealth Fund) ยังมีความเป็นไปได้ เพียงแต่ขณะนี้ยังต้องศึกษารายละเอียดให้เหมาะสม แต่จะนำไปลงทุนตั้งกองทุนน้ำมันหรือไม่ต้องพิจารณาให้ดี และหากจะเอาสินทรัพย์ไปก็ต้องเอาหนี้สินไปด้วย ที่สำคัญก่อนจะตัดสินในลงทุนในกองทุนน้ำมันหรือไม่ ควรต้องชัดเจนก่อนว่าประเทศไทยมีกลยุทธ์นโยบายในการอย่างไรก่อน เพราะอย่าลืมว่าไทยไม่เชี่ยวชาญด้านน้ำมัน